
RAPORT DE SPECIALITATE
privind aprobarea prelungirii duratei contractului de concesiune nr. 216/30.05.2006 pentru delegarea gestiunii serviciului public de producere a energiei termice și electrice, transport, distribuție și furnizare a energiei termice

            Având în vedere Referatul de aprobare nr. SC2021 - 	       /    		           al Primarului Municipiului Timişoara şi Proiectul de hotărâre privind aprobarea prelungirii duratei contractului de concesiune nr. 216/30.05.2006 pentru delegarea gestiunii serviciului public de producere a energiei termice și electrice, transport, distribuție și furnizare a energiei termice

Facem următoarele precizări:
În conformitate cu prevederile art. 1 alin. 2 din Legea nr. 51/2006 privind serviciile comunitare de utilități publice serviciul de utilitate publică este definit ca totalitatea activităţilor reglementate prin acte normative, care asigură satisfacerea nevoilor esenţiale de utilitate şi interes public general cu caracter social ale colectivităţilor locale.
Potrivit aceluiași act normativ alimentarea cu energie termică în sistem centralizat face parte din sfera serviciilor comunitare de utilități publice.
Prin dispozițiile art. 3 alin. (1) din Legea nr. 51/2006 se stabilește că serviciile de utilităţi publice sunt în responsabilitatea autorităţilor administraţiei publice locale, se organizează şi se gestionează potrivit hotărârilor adoptate de autorităţile deliberative ale unităţilor administrativ-teritoriale, în funcţie de gradul de urbanizare, de importanţa economico-socială a localităţilor, de mărimea şi de gradul de dezvoltare ale acestora şi în raport cu infrastructura tehnico-edilitară existentă.
Potrivit art. 3 alin. (2) din Legea nr. 51/2006 în organizarea, funcţionarea şi dezvoltarea serviciilor de utilităţi publice interesul general al colectivităților locale este prioritar. Prevederile prezentei legi vizează satisfacerea cât mai completă a cerinţelor utilizatorilor, protejarea intereselor acestora, întărirea coeziunii economico-sociale la nivelul colectivităților locale, precum şi dezvoltarea durabilă a unităţilor administrativ-teritoriale.
Totodată art 8 alin (1) din același act normativ stipulează că autorităţile administraţiei publice locale au competenţă exclusivă, în condiţiile legii, în tot ceea ce priveşte înfiinţarea, organizarea, gestionarea şi funcţionarea serviciilor de utilităţi publice, precum şi în ceea ce priveşte crearea, dezvoltarea, modernizarea, reabilitarea şi exploatarea bunurilor proprietate publică sau privată a unităţilor administrativ-teritoriale care compun sistemele de utilităţi publice. 
Prin dispozițiile art. 22 alin. 1 din Legea nr. 51/2006 privind serviciile comunitare de utilități publice se stabiliște că: “Autorităţile administraţiei publice locale sunt libere să hotărască asupra modalităţii de gestiune a serviciilor de utilităţi publice aflate sub responsabilitatea lor. Autorităţile administraţiei publice au posibilitatea de a gestiona în mod direct serviciile de utilităţi publice în baza unei hotărâri de dare în administrare sau de a încredinţa gestiunea acestora, respectiv toate ori numai o parte din competenţele şi responsabilităţile proprii privind furnizarea/prestarea unui serviciu de utilităţi publice ori a uneia sau mai multor activităţi din sfera respectivului serviciu de utilităţi publice, în baza unui contract de delegare a gestiunii.”
Încredinţarea gestiunii unui serviciu de utilităţi către operator implică încredinţarea prestării/furnizării propriu-zise a serviciului, precum şi punerea la dispoziţie a bunurilor ce compun sistemul de utilităţi publice aferent serviciului. 
Gestiunea serviciilor de utilităţi publice, inclusiv a serviciului public de alimentare cu energie termică în sistem centralizat,  se organizează şi se realizează în următoarele modalităţi:
gestiune directă sau gestiune delegată.
Modalitatea de gestiune a serviciilor de utilităţi publice se stabileşte prin hotărâri ale autorităţilor deliberative ale unităţilor administrativ-teritoriale.
Cadrul juridic specific pentru serviciul public de alimentare cu energie termică pentru populație este reprezentat de  Legea nr. 325/2006 a serviciului public de alimentare cu energie termică. 
Conform prevederilor art. 2 alin 1 din actul normativ mai sus menținat: “ Serviciul public de alimentare cu energie termică în sistem centralizat face parte din sfera serviciilor comunitare de utilităţi publice şi cuprinde totalitatea activităţilor privind producerea, transportul, distribuţia şi furnizarea energiei termice, desfăşurate la nivelul unităţilor administrativ-teritoriale sub conducerea, coordonarea şi responsabilitatea autorităţilor administraţiei publice locale sau asociaţiilor de dezvoltare comunitară, după caz, în scopul asigurării energiei termice necesare încălzirii şi preparării apei calde de consum pentru populaţie, instituţii publice, obiective social-culturale şi operatori economici.”
Serviciul public de alimentare cu energie termică în sistem centralizat se realizează prin intermediul infrastructurii tehnico-edilitare specifice aparţinând domeniului public sau privat al autorităţii administraţiei publice locale, care formează sistemul de alimentare centralizată cu energie termică al localităţii.

Prezentăm următoarele aspecte:
În anul 2006 Consiliul Local al Municipiului Timișoara a aprobat prin Hotarârea Consiliului Local  nr. 155/18.04.2006 delegarea gestiunii serviciului public de producere a energiei termice şi electrice, transport, distribuţie şi furnizare a energiei termice către Compania Locală de Termoficare "COLTERM" S.A. Timişoara prin încheierea unui contract de concesiune prin negociere directă.
Prin Hotarârea Consiliului Local nr. 216/30.05.2006 a fost aprobat contractul de concesiune prin negociere directă privind încredinţarea delegării gestiunii serviciului public de producere a energiei termice şi electrice, transport, distribuţie şi furnizare a energiei termice către Compania Locală de Termoficare "COLTERM" S.A.  Timişoara.
Ca urmare a celor două hotărâri aprobate de Consiliul Local al Muncipiului Timișoara  a fost încheiat contractul de concesiune nr. 216/30.05.2006 pentru delegarea gestiunii serviciului public de producere a energiei termice și electrice, transport, distribuție  și furnizare a energiei termice.
Compania Locală de Termoficare „Colterm” S.A. a fost constituită prin Hotarârea Consiliului Local  nr. 313/16.12.2003  prin fuziunea dintre S.C. TERMOCET 2002 S.A. şi S.C. CALOR S.A. formând o singură societate comercială având ca acţionar unic Consiliul Local al Municipiului Timişoara.
Compania Locală de Termoficare  COLTERM S.A. Timișoara este operatorul întregului sistem centralizat de alimentare cu căldură din Municipiul Timișoara - producere, transport, distribuție în conformitate cu prevederile Legii nr. 325/2006 a serviciului public de alimentare cu energie termică nr. 325/2006. 
Licența potrivit căreia Compania Locală de Termoficare COLTERM S.A. este operatorul serviciului public de alimentare cu energie termică este Licența nr. 2083/10.05.2018 emisă de Autoritatea Națională de Reglementare în Domeniul Energiei.
Potrivit art. 4 din contract, durata contractului de concesiune este de 15 ani, începând de la data de 30.05.2006 și sfârșind cu data de 30.05.2021.
Contractul de concesiune prevede la art. 5 posibilitatea prelungirii duratei concesiunii pentru o perioadă egală cu cel mult jumătate din durata inițială, prin acordul de voință al părților, care vor încheia un act adițional, articol ce a preluat prevederile art. 30 (3) din Legea 219/1998, în vigoare la data atribuirii contractului, lege prevăzută în mod expres în preambulul contractului de concesiune ca și act normativ de referință în temeiul căruia a fost încheiat contractul.
În conformitate cu art. 5 din contract prelungirea duratei contractului de concesiune se poate face în baza încheierii unui act adițional cu cel puțin 3 luni înainte de încetarea lui.
De asemena, prevederile legale în vigoare la momentul actual (art. 116 alin. 4 din Legea nr. 100/2016 privind concesiunile de lucrări și concesiunile de servicii) stipulează: „contractele de concesiune încheiate inainte de data intrării în vigoare a prezentei legi sunt supuse dispozițiilor legii în vigoare la data la care acestea au fost încheiate, în tot ceea ce privește încheierea, modificarea, interpretarea, efectele, executarea și încetarea acestora”.
Serviciul de alimentarea cu energie termică în sistem centralizat, fiind un serviciu de utilitate publică, are un caracter permanent şi regim de funcţionare continuu și răspunde unor cerinţe şi necesităţi de interes şi utilitate publică.
Compania Locală de Termoficare COLTERM S.A deține următoarele licențe valabile pentru desfășurarea activităţile de producţie, transport, distribuţie sau furnizare de energie termică în sistem centralizat, eliberate de către ANRE:
· Licență pentru producerea de energie termică nr.597/6.04.2004;
· Licență pentru prestarea serviciului de alimentare centralizată cu energie termică nr.2083/10.05.2018.
Prin adresa nr. 3327/15.02.2021, înregistrată la Primăria Municipiului Timișoara cu nr. CDE2021-220/15.02.2021 Compania Locală de Termoficare COLTERM S.A. ne aduce la cunoștință voința sa pentru prelungirea contractului de concesiune nr. 216/30.05.2006 pentru delegarea gestiunii serviciului public de producere a energiei termice și electrice, transport, distribuție și furnizare a energiei termice.
De asemenea, justificarea prelungirii contractului de concesiune existent este dată din următoarele considerente:
· Prevederile art. 32 alin (2) din Legea nr. 51/2006 privind serviciile comunitare de utilități publice: “În vederea încheierii contractelor de delegare a gestiunii, autorităţile administraţiei publice locale sau, după caz, asociaţiile de dezvoltare intercomunitară având ca scop serviciile de utilităţi publice vor asigura elaborarea şi vor aproba, în termen de 6 luni de la luarea deciziei privind delegarea gestiunii serviciilor ori de la primirea unei propuneri formulate de un investitor interesat, un studiu de oportunitate pentru fundamentarea şi stabilirea soluţiilor optime de delegare a gestiunii serviciilor, precum şi documentaţia de atribuire a contractului de delegare a gestiunii.”;
· Prevederile art. 33 alin (3) din Legea nr. 51/2006 privind serviciile comunitare de utilități publice: “Operatorii serviciilor de utilităţi publice aflaţi în oricare dintre situaţiile prevăzute la alin. (2) au obligaţia, la solicitarea autorităţilor administraţiei publice locale, de a asigura continuitatea furnizării/prestării serviciilor/activităţilor din sfera serviciilor de utilităţi publice până la data desemnării noului operator, dar nu mai mult de 90 de zile.”;
· Prevederile art. 33 alin (4) din Legea nr. 51/2006 privind serviciile comunitare de utilități publice: ”Furnizorii/Prestatorii serviciilor de utilităţi publice existenţi la data intrării în vigoare a prezentei legi îşi pot continua activitatea potrivit prevederilor:
a) hotărârilor de dare în administrare adoptate anterior intrării în vigoare a prezentei legi, dacă îşi desfăşoară activitatea în modalitatea gestiunii directe;
b) contractelor de concesiune/delegare a gestiunii valabil încheiate anterior intrării în vigoare a prezentei legi, până la expirarea acestora, dacă îşi desfăşoară activitatea în modalitatea gestiunii delegate.”
· Prevederile art. 12 alin (4) din Legea nr. 325/2006 a serviciului public de alimentare cu energie termică: “Contractele de concesiune aflate în derulare la data intrării în vigoare a prezentei legi operează până la expirarea sau, după caz, rezilierea acestora în condiţiile legii.”
Ținând cont de cele de mai sus se constată necesară prelungirea contractului de  
concesiune nr. 216/30.05.2006 pentru o perioada de 3 luni, până la finalizarea procedurilor de atribuire a unui nou contract de delegare a gestiunii serviciului public de alimentare cu energie termică în sistem centralizat.
Având în vedere cele menționate anterior supunem dezbaterii și aprobării consiliului local proiectul de hotărâre privind prelungirea duratei Contractului de concesiune nr. 216/30.05.2006 pentru delegarea gestiunii serviciului public de producere a energiei termice și electrice, transport, distribuție  și furnizare a energie termicei până la data de 30.08.2021.

